text: Patrulje på vej til borger i nød chikaneret af unge: Spytter og provokerer
  28 januar 2017 kl. 13.12
  Det er ikke første gang, at politiet er blevet chikaneret i området.
  En gruppe unge mennesker på Stengårdsvej i Esbjerg forstyrrede lørdag en patrulje, der var ude for at hjælpe en borger i forbindelse med en voldssag.
  Vagtchefen for Syd- og Sønderjyllands Politi fortæller, at de unge mennesker stod i vejen for betjentene, provokerede og at der blev spyttet efter en patruljevogn.
  Kære unge på Stengårdsvej. Vi er i jeres kvarter for at hjælpe en borger i nød. Det vil være rart, om vi kunne arbejde i fred -TAK #politidk
  Politiet har tidligere oplevet problemer med unge mennesker på netop Stengårdsvej, der forsøgte at forhindre dem i at udføre deres arbejde.
  I slutningen af september sidste år blev en politibetjent ramt af stenkast fra en gruppe unge, da han sad i en patruljevogn.
  Flere andre episoder
  Der har også været flere andre episoder med de unge mennesker.
  Sidste sommer blev der kastet sten mod en af politiets foto-biler, der var i gang med at lave hastighedskontrol, så betjenten i bilen måtte tage flugten derfra.
  Ser alvorligt på det
  Vagtchefen for Syd- og Sønderjyllands Politi fortæller, at der er fokus på at få stoppet de unge mennesker i at forstyrre politiets arbejde.
  Han fortæller, at man ser alvorligt på det – og at der vil oprettet sager på de unge, hvis de får fat på dem.
  Han oplyser, at voldssagen lørdag på stedet ikke har noget med de unge mennesker at gøre, og at det lykkedes politiet at nå frem til borgeren.
  
  